હા, ચાની ટેવ નથી, પણ સફેદ ઉજળા એક સરખા કાગળની ટેવ પડી ગઈ છે. લેખનમાંથી જ્યારે કોઈ કમાણી નહોતી થતી અને ઘરની ટિકિટો બીડી વાર્તાઓ મોકલતો ત્યારે મફતના કાગળ ઉપર લખતો. સફેદ હોય કે રંગીન તેનો પણ વાંધો નહોતો આવતો. પરંતુ સવારમાં લખવાની ટેવ જેમ લાંબો સમય એ રીતે કામ કરવાની પડી ગઈ, તેમ સારા સફેદ એક સરખા કાગળ વાપરવાનું કાયમ રાખ્યું એટલે એ પણ ટેવ થઈ ગઈ છે. બીજા કાગળ ઉપર ન લખાય એમ નહિ, પરંતુ એની ઝંખના મનમાં રહે એટલું જ. એવી જ રીતે, પ્રવાસમાં વખત મળે અગર કોઈને ત્યાં અતિથિ હોઈએ ત્યાં વખત હોય તો પણ લખવાનો ઉમળકો ન થાય. ઘેર, પોતાના ટેબલ ઉપર લખવાનું ગમે. છતાં અઠવાડિયા-પંદર દિવસ માટે બહાર જવું પડે, ત્યાં દોડાદોડ કરવાની ન હોય અને નિરાંતે રહેવાનું હોય તો લખવામાં વાંધો પણ આવતો નથી.